Grootste vuurpyl toe nie gelanseerStarship. (Foto: SpaceX/Twitter) Die kragtigste vuurpyl wat nog ooit gebou is om ruimtevaarders na die maan en Mars te stuur, is toe nooit Maandag gelanseer nie. Elon Musk se SpaceX het Maandag op die nippertjie besluit om die lansering van Starship tot later vandeesweek uit te stel. Starship sal na verwagting Donderdag vir die eerste keer lanseer word. Musk voer aan dat ŉ “tegniese fout” die lansering tot ŉ stilstand gedwing het. Minder as 10 minute voordat Starship lanseer sou word, is daar ŉ fout met die drukking in een van die versterkers opgemerk. Die betrokke klep het glo gevries. Die private ruimtemaatskappy het nietemin met ŉ “kleedrepetisie” voortgegaan en die klok is 10 sekondes voordat dit sou lanseer, gestop. “Vandag baie geleer, laai nou dryfmiddel af en probeer weer oor ŉ paar dae,” het Musk getwiet. Voordat hy Donderdag as die nuwe lanseringsteiken aangekondig het, het SpaceX gesê die eerste vlug sal met minstens 48 uur vertraag word om die vloeibare metaan en suurstof wat die vuurpyl aanvuur, te herwin. Musk het vroeër gewaarsku dat daar moontlik ŉ vertraging in die lansering van die vuurpyl sou wees. “Dit is ŉ baie riskante vlug. Dit is die eerste lansering van ŉ baie ingewikkelde en reusagtige vuurpyl,” het hy gesê. “Daar is ŉ miljoen maniere waarop hierdie vuurpyl kan misluk. Ons gaan wel baie versigtig wees en as ons iets sien wat kommerwekkend is, sal ons die vlug uitstel.” Starship sal na verwagting nou Donderdag om 15:30 SA tyd van SpaceX se platform in die Amerikaanse deelstaat Texas gelanseer word. Die vlug sal sowat 62 minute lank duur. Die Amerikaanse ruimte-agentskap Nasa het die Starship-ruimtetuig gekies om ruimtevaarders teen die einde van 2025 na die maan te neem, ŉ sending bekend as Artemis III. Starship bestaan uit ŉ 50 m hoë ruimtetuig wat ontwerp is om sy bemanning en 100 ton vrag na die maan of na Mars te vervoer. “As dit ŉ wentelbaan kry, is dit ŉ groot sukses,” het Musk gesê. SpaceX hoop om eindelik Starship in ŉ wentelbaan te plaas en dit dan met ŉ ander Starship aan te vul sodat dit op ŉ reis na Mars of selfs verder kan voortgaan. Die doelwit is om eindelik basisse op die maan en Mars te vestig en mense op die pad te plaas om ŉ “multi-planeet‑beskawing” te word. “Ons is op hierdie oomblik in tyd waar dit moontlik is om ŉ multi-planeet‑spesie te word,” het Musk gesê. “Dit is ons doelwit en ek dink ons staan ŉ kans.”